Iуащхьэмахуэ щыгум щаIэт
Урысей Федерацэм физическэ щэнхабзэмрэ спортымкIэ и федеральнэ, щIыналъэ гъэзэщIакIуэ властыр къызэрызэрагъэпэщрэ илъэс 90 зэрырикъур 2013 гъэм ягъэлъапIэ. Абы ирихьэлIэу КъБР-м спортымрэ туризмэмкIэ и министр АфIэунэ Аслъэн я пашэу, республикэм альпинизмэм, къырым дэпщеинымрэ спорт туризмэмкIэ и федерацэр я щIэгъэкъуэну, Европэм и щыгу нэхъ лъагэ дыдэ Iуащхьэмахуэ дэкIыныр къызэрагъэпэщащ.
Экспедицэм хэтащ республикэм спортымрэ туризмэмкIэ и министр АфIэунэ Аслъэн, абы и къуэдзэ Мамхэгъ Хьэчим, Iуащхьэмахуэ куейм щIалэгъуалэ IуэхухэмкIэ, физкультурэмрэ туризмэмкIэ и комитетым и унафэщI Жаппуев Магомед, «СК Налшык» къэрал кIэзонэ IуэхущIапIэм и тхьэмадэ Тау Сэфарбий, Урысей Федерацэм и МЧС-м и Iуащхьэмахуэ бгылъэ къэлъыхъуакIуэ-къегъэлакIуэ гупым и лэжьакIуэ 12, алыдж-урым бэнэкIэмкIэ олимп чемпион, ди лъахэгъу Хъущт Аслъэнбэч сымэ. Абыхэм гъуэгуанэ псом ящIыгъуащ КъБР-м альпинизмэмкIэ и федерацэм и унафэщI, альпинист цIэрыIуэ Ольмезов Абдул-Хъалим.
ШыщхьэуIум и 21-м гупыр Iуащхьэмахуэ лъапэ нэсащ. Экспедицэм хэтхэм щIыпIэм и хьэуам есэн, щыгум дэкIыным зыхуагъэхьэзырын хуейт. Бгыхэм шынагъуэншэу узэрыщызекIуэнум ахэр щыгъуазэ ищIащ «Россоюзспас» урысейпсо зэгухьэныгъэм и совет нэхъыщхьэм хэт, Урысейм щIыхь зиIэ и къегъэлакIуэ Тилов Борис.
ШыщхьэуIум и 23-м сыхьэти 3-м гупыр «Пастуховым и щыгу» лъагапIэм нэсащ, адэкIэ метр 5300-м деж министр АфIэунэ Аслъэн щыгум драхьеину ныпхэр гупым хэтхэм щаритащ икIи Iуащхьэмахуэ нэсыныр къайхъулIэну ехъуэхъуащ.
Зэ еплъыгъуэкIэ, Кавказым, Урысейм, Европэм я щыгу нэхъ лъагэм удэкIыныр гугъукъым, абы и джабэхэр захуэщ, и дэкIыпIэхэр задэ дыдэу щыткъыми. Ауэ абы укъигъапцIэ хъунукъым: Iуащхьэмахуэ шынагъуэщ и лъагагъкIэ, зыIэзыбжьэу дунейр къызэрызэIыхьэмкIэ. АрщхьэкIэ я къарукIэ псыхьа, Iуэхум тэмэму зыхуэзыгъэхьэзыра гупыр сыхьэти 8-м къитIасэу щыгум къыщыхутащ, УФ-м СпортымкIэ, КъБР-м спортымрэ туризмэмкIэ я министерствэхэм я ныпхэр Iуащхьэмахуэ и щыгум щагъэуващ. Сыхьэтитху дэкIри, ныкъусаныгъэншэу гупыр лагерым екIуэлIэжащ.
Министр АфIэунэ Аслъэн а Iуэхугъуэм хэтахэм фIыщIэ яхуищIащ икIи къыхигъэщащ хэкум и спорт хабзэхэм зегъэужьынымкIэ мы жэрдэмри зэрыщхьэпэнур.
УАРДЭ Жантинэ.
